पाएं अपने शहर की ताज़ा ख़बरें और फ्री ई-पेपरडाउनलोड करें
लॉकडाउन को लेकर लोग गंभीर दिख रहे हैं, लेकिन, दैनिक दिनचर्या की जरूरतें उन्हें बाहर निकलने को मजबूर कर रही हैं। रविवार को आम दिनों की अपेक्षा शहर के बहुत से इलाकों में सन्नाटा पसरा रहा, लेकिन कुछ खास जगहों पर सब्जी खरीदने वालों की भीड़ दिखाई दी।
सख्ती के दौर में पुलिस भी देर दोपहर तक लोगों से खास पूछताछ करती दिखाई दी। वहीं हमेशा की तरह दुपहिया सवारों के वाहनों का चालान बनाने की प्रक्रिया जारी रही। हालांकि, लोगों की कमी के कारण यातायात पुलिस की ओर से केवल तीन वाहन जब्त किए गए।
वहीं नहीं के बराबर लोगों के चालान बनाए गए। कई सड़कों पर आलम यह था कि निजी वाहनों से ज्यादा सरकारी वाहनों की संख्या अधिक दिख रही थी। इधर, जिला प्रशासन एवं नगर परिषद ने माइक के माध्यम से लोगों को कोरोना से सजग रहने की अपील को दोहराया।
पुलिस भी हैरान
हेड कांस्टेबल सत्यनारायण के अधीन जाप्ते ने दुपहिया वाहनों की धरपकड़ की। पुलिस को देख कई वाहन चालक तो दूर से भाग निकले, जबकि कुछ भागने के प्रयास में पुलिस के हत्थे चढ़ गए। इस दौरान एक बुजुर्ग ने पुलिस को खूब हैरान किया। नाकेबंदी में पुलिस ने बुजुर्ग को रोकने की कोशिश की तो वह वहां से आगे निकल गया।
दौड़कर वाहन पकड़ा और दुपहिया की चाबी निकाल ली। यह देख बुजुर्ग बिना चाबी के दुपहिया को खींचकर ले जाने लगा। बहस के दौरान पुलिस ने बुजुर्ग की फोटो खिंचवाई और वाहन को तुरंत कोतवाली थाने पहुंचाया। ऐसे ही मामले अन्य नाकेबंदी में कम ही देखने को मिले।
पाले पर ही मिलेगी सब्जी
पुलिस की सख्ती के बीच ग्रामीण इलाकों से आने वाले सब्जी विक्रेताओं की शहरी इलाके में चहलकदमी कम हो गई है। गलियों में फेरी वालों का भी घूमना बंद है। ऐसे में लोगों के लिए सब्जी लाने का खास स्थान पाला क्षेत्र बन गया है। यहां भी सब्जी विक्रेताओं को दूरी बनाकर बैठने की इजाजत दी गई है। ऐसा नहीं करने वालों के खिलाफ भी आवश्यक कदम उठाए जा रहे हैं। कुछ जगहों पर सब्जी खरीदार लापरवाह नजर आए।
नहीं मिले प्लम्बर और इलेक्ट्रीशियन
लॉकडाउन के बीच आमआदमी को खासी तकलीफें भी देखनी पड़ रही है। बाहुबली कॉलोनी निवासी रेखा जैन ने बताया कि उनके घर का नल खराब हो गया है। सीधी सप्लाई वाले नल से निरंतर पानी बहने के कारण टंकी खाली हो जाती है।
इसके लिए स्थायी प्लंबर को फोन किया, लेकिन पुलिस के डर से उसने आने को मना कर दिया। दूसरे प्लंबर ने भी काम को लेकर हामी नहीं भरी है। इससे परेशानी बढ़ गई है। इसी तरह रातीतलाई निवासी बबीता शर्मा ने बताया कि लाइन के शॉर्ट सर्किट में आधे घर की बिजली गुल हो गई, तीन दिन से इलेक्ट्रीशियन को बुला रहे हैं, लेकिन कोई नहीं आया। अब गर्मी के दिनों में बिन पंखे और लाइट के गुजारा करना पड़ रहा है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn